2021. gada 11. maijā Noteikumi Nr. 294

Rīgā (prot. Nr. 40 28. §)

**Valsts atbalsta piešķiršanas kārtība mazajiem lauksaimniekiem**

Izdoti saskaņā ar

Lauksaimniecības un lauku attīstības

likuma 5. panta ceturto daļu

1. Noteikumi nosaka kārtību, kādā piešķir valsts atbalstu mazajiem lauksaimniekiem (turpmāk – atbalsts).
2. Atbilstoši šiem noteikumiem atbalstu piešķir mazajiem lauksaimniekiem (turpmāk – lauksaimnieks), kas atbilst Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (Eiropas Savienības Oficiālais Vēstnesis, 2014. gada 1. jūlijs, Nr. L 193) (turpmāk – Komisijas regula Nr. 702/2014), I pielikumā noteiktajiem maza uzņēmuma un mikrouzņēmuma kritērijiem.
3. Kopējais ierobežota apjoma atbalsta apmērs, kas lauksaimniekam piešķirts saskaņā ar Eiropas Komisijas 2020. gada 19. marta paziņojumu "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk – pagaidu regulējums), nepārsniedz 225 000 *euro*.
4. Atbalstu lauksaimniekam piešķir, pamatojoties uz normatīvajos aktos par tiešo maksājumu piešķiršanu lauksaimniekiem noteiktajā kārtībā iesniegtā 2020. gada vienotā iesnieguma datiem, ja lauksaimnieka:

4.1. deklarētā dzīvesvietas vai juridiskā adrese laikposmā no 2020. gada 1. jūlija līdz 1. decembrim ir reģistrēta Latvijā ārpus valstspilsētas;

4.2. apstiprinātā Eiropas Savienības tiešo maksājumu kopējā summa 2020. gadā ir vismaz 100 *euro*, bet ne vairāk kā 1200 *euro*;

4.3. vienotā platības maksājuma vai mazo lauksaimnieku atbalsta shēmas maksājuma saņemšanai deklarēto hektāru skaits 2020. gadā nepārsniedz septiņus hektārus;

4.4. tiešo maksājumu atbalstam noteiktā platība, kuras kultūraugu un lauksaimniecības zemes izmantošanas veida kods nav 710 (ilggadīgie zālāji), 642 (klūdziņprosa), 641 (miežabrālis), 644 (apse), 645 (kārkli), 646 (baltalksnis), 792 (nezāles) vai 620 (platība, par kuru nevar saņemt atbalstu), ir vismaz 0,3 hektāri vai laikposmā no 2020. gada 15. maija līdz 15. septembrim viņa īpašumā esošo lauksaimniecības dzīvnieku skaits vidēji ir vismaz viena nosacītā liellopu vienība atbilstoši Lauksaimniecības datu centra dzīvnieku reģistra datiem (pielikums).

1. Atbalstu ir tiesīgs saņemt arī lauksaimnieks, kas 2019. gada 31. decembrī jau bija nonācis grūtībās atbilstoši Komisijas regulas Nr. 702/2014 2. panta 14. punktam, ja viņam atbalsta piešķiršanas brīdī nav ierosināta tiesiskās aizsardzības procesa lieta, netiek īstenots tiesiskās aizsardzības process vai nav pasludināts maksātnespējas process, vai viņš nav saņēmis glābšanas atbalstu un nav saņēmis pārstrukturēšanas atbalstu.
2. Lauku atbalsta dienests (turpmāk – dienests) atbalstu lauksaimniekam piešķir vienreizēja maksājuma veidā. Atbalsta summu aprēķina 40 procentu apmērā no 2020. gadā apstiprinātās Eiropas Savienības tiešo maksājumu summas. Vienam lauksaimniekam izmaksājamā atbalsta summa kopā ar apstiprināto Eiropas Savienības tiešo maksājumu summu 2020. gadā nepārsniedz 1250 *euro*.
3. Kopējā atbalsta summa ir 3 000 000 *euro*.
4. Ja kopējā izmaksājamā atbalsta summa pārsniedz 3 000 000 *euro*, dienests piemēro lineāru samazinājumu lauksaimniekiem izmaksājamām atbalsta summām, lai netiktu pārsniegts kopējais pieejamais atbalsta apmērs.
5. Atbalstu neapvieno ar citu valsts atbalstu, kas piešķirts pēc tādiem pašiem nosacījumiem, kādi minēti šo noteikumu 4. punktā.
6. Ja ir pārkāptas šo noteikumu prasības, atbalsta saņēmējam ir pienākums atmaksāt dienestam visu saskaņā ar šiem noteikumiem saņemto nelikumīgo atbalstu kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – Komisijas regula Nr. 794/2004), 10. pantu, tiem pieskaitot 100 pamata punktu, no dienas, kad atbalsts tika izmaksāts saņēmējam, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.
7. Lai īstenotu šo noteikumu 4.1. apakšpunktā minēto nosacījumu, pēc dienesta pieprasījuma:

11.1. Pilsonības un migrācijas lietu pārvalde sniedz informāciju par lauksaimnieka deklarēto dzīvesvietas adresi;

11.2. Uzņēmumu reģistrs sniedz informāciju par lauksaimnieka juridisko adresi.

1. Dienests administrē un uzrauga atbalsta piešķiršanu, kā arī:

12.1. nodrošina informācijas publicēšanu atbilstoši Eiropas Komisijas lēmumā noteiktajām publicitātes pasākumu prasībām saskaņā ar normatīvajiem aktiem par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības;

12.2. nodrošina informācijas uzskaiti par saskaņā ar šiem noteikumiem sniegto atbalstu;

12.3. lēmumu par atbalsta piešķiršanu pieņem ne vēlāk kā līdz 2021. gada 31. decembrim. Datums, kad pieņemts lēmums par atbalsta piešķiršanu, uzskatāms par atbalsta piešķiršanas dienu;

12.4. līdz 2021. gada 1. novembrim iesniedz Zemkopības ministrijā informāciju par atbalstu, kas tiek izmaksāts, ievērojot pagaidu regulējumu saistībā ar Covid-19 izplatību.

1. Šo noteikumu 12.1. apakšpunktā minēto informāciju dienests glabā 10 gadus no dienas, kad piešķirts pēdējais atbalsts, un pēc pieprasījuma iesniedz informāciju Eiropas Komisijā.
2. Atzīt par spēku zaudējušiem Ministru kabineta 2020. gada 17. marta noteikumus Nr. 143 "Valsts atbalsta piešķiršanas kārtība mazajiem lauksaimniekiem" (Latvijas Vēstnesis, 2020, 56. nr.).

Ministru prezidents A. K. Kariņš

Zemkopības ministrs K. Gerhards